钦定古今图书集成/明伦汇编/氏族典/第236卷 > 张绪
## 钦定古今图书集成/明伦汇编/氏族典/第236卷 > 张绪

按《南齐书张绪传》，“绪字思曼，吴郡吴人也。祖茂度，父
寅。绪少知名，清简寡欲。叔父镜谓人曰：‘此儿今之乐
广也’。州辟议曹从事，举秀才，建平王护军主簿、右军
法曹行参军，司空主簿、抚军南中郎、二府功曹、尚书
仓部郎，除巴陵王文学、太子洗马、北中郎参军、太子
中舍人、本郡中正、车骑从事中郎、中书郎、州治中、黄”
门郎。宋明帝每见绪，辄叹其清淡。转太子中庶子、本
州大中正，迁司徒左长史，领翊军校尉，转散骑常侍，
领长水校尉，寻兼侍中，迁吏部郎，参掌大选，又迁侍
中。袁粲、褚渊秉政，出绪为吴郡太守，迁祠部尚书，复
领中正，迁太常，加散骑常侍，寻领始安王师。昇明二
年，迁太子太傅长史。齐台建，转散骑常侍、世子詹事。
建元元年，转中书令。绪善言，素望甚重，太祖深加敬
异。仆射王俭谓人曰：“北士中觅张绪，过江未有人，不
知陈仲弓、黄叔度能过之否耳。”四年，初立国学，以绪
为太常卿，领国子祭酒。世祖即位，转吏部尚书。永明
元年，迁金紫光禄大夫，领太常。明年，领南郡王师，加
给事中。三年，转太子詹事。每朝见，世祖目送之，谓王
俭曰：“绪以位尊我，我以德贵绪也。”迁散骑常侍，复领
中正。七年，领国子祭酒。卒，时年六十八，谥简子。